# נר יהודה

## פרוש משניות לע"נ הק' יהודה אבנר הי"ד

## בן ר' צבי ואביגיל שיח'

### במברגר

נהרג עקדה"ש בליל ש"ק פר' שמות כ"ג טבת תשס"ג

על מסכת נזיר



##### לקט וערך דוד בן אא"מ ר' יצחק הלוי במברגר

קרני שומרון טל' 7929168 – 09

[dav\_bam@yahoo.com](mailto:dav_bam@yahoo.com)

מבוא

יתברך הבורא וישתבח היוצר שהאיר עיני בתורתו ועזרני וסיעני להשלים את קובץ

'נר יהודה' על מסכת נזיר

קבצתי בחוברת זו מה שעלה בידי ממשניות מסכת נזיר, בהן נחלקו שני מפרשי המשנה ר' עובדיה מברטנורא (רע"ב) ור' ישראל ליפשיץ (תפא"י) בפרושיהם על המשנה. מחלוקות אלו נובעות מהסתמכות על הגמרא וראשונים. ניסיתי למצוא את המקורות עליהם מבסס כל אחד את פרושו.

ר' עובדיה עלה מאיטליה בשנת ה' רמ"ח, וכנראה, שכאן סיים את פירושו הגדול למשנה. כמו כן כתב אגרות, בהם מתאר את נסיעתו לארץ הקודש מקומות שונים והחיים בארץ הקודש. רע"ב נקבר במערה בשיפולי הר, שאצל מעיין השלוח בירושלם.

ר' ישראל ליפשיץ, היה אב"ד בכמה קהילות חשובות. פירושו יצא לאור לראשונה ע"י הרב המחבר בדאנציג, בשנת ה' תר"ג, ושנית עם הרחבות הוספות וסכומים, ע"י בן המחבר, ר' ברוך יצחק ליפשיץ בהמבורג בשנת תרכ"ז.מאז הודפסו עוד מהדורות רבות של פרוש זה..

קובץ משניות זה יקרא בשם 'נר יהודה' לזכרון נשמת נכדי בכורי יהודה אבנר הי"ד "ילד שעשועים נכרים בו, פרחי החכמה והיראה, עליו יהמו מעי .כי אחרי נתנו ה' לנו ביום ראשון ז' מרחשון תשמ"ג, לקחו מאתנו בליל ש"ק פרשת שמות, כ"ג טבת תשס"ג, תנצב"ה א"ס."

יהודה אבנר הי"ד למד בישיבת בית ועד לתורה בעתניאל שב"עמק חברון".

בליל ש"ק לס' "ותרא אותו כי טוב הוא ותצפנהו" "זמן קדוש,ויקדש ויקרא, ולא הניחוהו בחיים לגמרה." פרצו שני מרצחים ישמעאלים ימ"ש לישיבה ורצחו אותו ועוד שלושה בחורים יקרים הי"ד.

לזכרו ולעלוי נשמתו חיברתי את החוברת הזו.

אסיים בתפילת ר' נחוניא בן הקנה " יהי רצון שלא יארע דבר תקלה על ידי, ולא אכשל בדבר הלכה, וישמחו בי חברי ... ואשמח בהם".

"שגיאות מי יבין מנסתרות נקני" הלכות הן כהררים התלויים בשערה, ומכיר אני את עצמי שבודאי לא עמדתי על כל פרטיהם ודקדוקיהם של כל המשניות האלו, לכן אבקש מכל מי שימצא דבר מה שיאירני ויעיר לי, על מנת לתקן את המעוות.

"ברכות אביך גברו" תודה וברכה לבני הרב בנימין שיח' שעבר על החוברת, העיר הערות חשובות והוסיף וציין מקורות בכל אשר יפנה יצליח.

ויהיו נא לרצון תורתנו ותפילתנו בעבור נשמת

הק' יהודה אבנר הי"ד

בן ר' צבי הלוי ואביגיל במברגר שיח'.

המובאות ברובן, הועתקו מ"תקליטור תורני" ומתקליטור "הספריה היהודית הממוחשבת".

נדפס בסיוע המועצה הדתית קרני שומרון

טבת תשע"ז

מ ס כ ת נ ז י ר

משנה מסכת נזיר פרק א' משנב א'.

כָּל כִּנּוּיֵי נְזִירוֹת כִּנְזִירוּת. הָאוֹמֵר אֱהֵא, הֲרֵי זֶה נָזִיר. אוֹ אֱהֵא נָוֶה, נָזִיר. נָזִיק, נָזִיחַ, פָּזִיחַ, הֲרֵי זֶה נָזִיר. הֲרֵינִי כָּזֶה, הֲרֵינִי מְסַלְסֵל הֲרֵינִי מְכַלְכֵּל, הֲרֵי עָלַי לְשַׁלַּח פֶּרַע, הֲרֵי זֶה נָזִיר. הֲרֵי עָלַי צִפֳּרִים, רַבִּי מֵאִיר אוֹמֵר, נָזִיר. וַחֲכָמִים אוֹמְרִים, אֵינוֹ נָזִיר

רע"ב: מסלסל - מחליק בשער:

תפא"י: (ח) מסלסל [קרויזענד] שע"י שיתארכו השערות, יעשו גלגלים [כך נ"ל, כמו מסלסל בשערך (בש"ס כאן) שלפע"ד סלסל הוא כמו תלתל, על שם קוצותיו תלתלים] [שיר ה']:

רמב"ם פהמ"ש:

ר"ל שהוא רומז לנזיר ומסלסל מחליק השיער.

ערוך (ערך סלסל)

סלסל – [דיא האאר קרייזלען] ... Kreis = מעגל, עגול.

*סכום: רע"ב: סלסול הוא החלקת השיער. =רמב"ם*

*תפא"י: סלסול הוא עשית תלתלים. = ערוך.*

משנה מסכת נזיר פרק ג' משנה ו'.

מִי שֶׁנָּזַר נְזִירוּת הַרְבֵּה וְהִשְׁלִים אֶת נְזִירוּתוֹ, וְאַחַר כָּךְ בָּא לָאָרֶץ, בֵּית שַׁמַּאי אוֹמְרִים, נָזִיר שְׁלשִׁים יוֹם, וּבֵית הִלֵּל אוֹמְרִים, נָזִיר בַּתְּחִלָּה. מַעֲשֶׂה בְּהִילְנִי הַמַּלְכָּה, שֶׁהָלַךְ בְּנָהּ לַמִּלְחָמָה, וְאָמְרָה אִם יָבוֹא בְנִי מִן הַמִּלְחָמָה בְּשָׁלוֹם, אֱהֵא נְזִירָה שֶׁבַע שָׁנִים, וּבָא בְנָהּ מִן הַמִּלְחָמָה, וְהָיְתָה נְזִירָה שֶׁבַע שָׁנִים. וּבְסוֹף שֶׁבַע שָׁנִים עָלְתָה לָאָרֶץ, וְהוֹרוּהָ בֵּית הִלֵּל שֶׁתְּהֵא נְזִירָה עוֹד שֶׁבַע שָׁנִים אֲחֵרוֹת. וּבְסוֹף שֶׁבַע שָׁנִים נִטְמֵאת, וְנִמְצֵאת נְזִירָה עֶשְׂרִים וְאַחַת שָׁנָה. אָמַר רַבִּי יְהוּדָה, לֹא הָיְתָה נְזִירָה אֶלָּא אַרְבַּע עֶשְׂרֵה שָׁנָה:

רע"ב: אמר ר"י לא היתה נזירה אלא ארבע עשרה שנה - רבי יהודה סבירא ליה כר"א דאמר לעיל בפרקין הנטמא ביום מלאת אינו סותר אלא שלשים יום, ומשום הכי קאמר דהילני המלכה שנטמאה בסוף ארבע עשרה שנה שהיה ביום מלאת לא סתרה הכל ולא הוצרכה למנות עוד שבע שנים אחרות אלא ל' יום בלבד. ולפי שלא היתה שנה שלימה לא מנאה בחשבון והרי הוא כאילו אמר לא היתה נזירה אלא י"ד שנה ושלשים יום:

תפא"י: (כב) לא היתה נזירה אלא י"ד שנה דלא נטמאת כלל [ותמוהין דברי הרמב"ם ור"ב שנמשך אחריו שפירשו המשנה דלא כמפורש בש"ס להיפך עי"ש] וקמ"ל דעל כל פנים אין כאן הוכחה דנימא דלא כר"א לעיל מ"ג, ואפשר עוד דמדלא קאמר לא נטמאת שמע מינה דוודאי נטמאת ואפילו הכי כיון דמדאורייתא יצאה בנזירות חוץ לארץ, להכי לא החמירו בה בשנטמאה שתסתור מה שמנתה כבר:

תלמוד בבלי מסכת נזיר דף כ' ע"א:

איבעיא להו בשנטמאת ואליבא דבית שמאי אומרים או דלמא בשלא נטמאת ואליבא דבית הלל תא שמע עלתה לארץ והורוה בית הלל שתהא נזירה עוד שבע שנים אחרות וכו' ואי ס"ד בשנטמאת ואליבא דבית שמאי אומרים אי הכי ר' יהודה אומר לא היתה נזירה אלא י"ד שנה י"ד שנה ושלשים יום מיבעי ליה תניא נמי הכי רבי יהודה אומר משום ר' אליעזר דאמר קרא זאת תורת הנזיר התורה אמרה כי נטמא ביום מלאת תן לו תורת נזיר.

פרש"י מסכת נזיר דף כ' ע"א

איבעיא להו - הא דא"ר יהודה דלא היתה נזירה אלא י"ד בשנטמאת קאמר:

ואליבא דב"ש - דכשעלתה לארץ והיתה עושה ל' יום כב"ש נטמאת בטומאת מת וסתרה את הכל ועשתה ז' שנים אחרים כבתחלה:

או דלמא שלא נטמאת - אלא בשביל שבאת בארץ העמים ועלתה לא"י עשתה ז' שנים כבתחלה ואליבא דב"ה:

תוספות נזיר דף כ' ע"א:

תא שמע עלתה לא"י וכו' ואי ס"ד בנטמאת ואליבא דב"ש אי הכי ר' יהודה אומר לא היתה נזירה אלא י"ד שנה י"ד שנה ול' יום מיבעי ליה - ולא גרסינן מה שכתוב בספרים ועוד מתניתין וא"ת ודלמא ל' יום היו מובלעים בז' שנים הראשונים כגון שעשתה בחו"ל ז' שנים חסר חדש ושלשים יום דקנסא בארץ [הרי] ז' שנים ולא יותר ונטמאה בסוף ל' יום של הקנס ועשתה עוד ז' שנים הרי י"ד בין הכל ועוד קשה למה לו להאריך דברי ת"ק לא יביא אלא דברי ר' יהודה לדקדק מהם וי"ל דמש"ה מייתי דברי ת"ק לאוכוחי דלת"ק לא מיירי בהבלעה דקתני ולבסוף שבע שנים נטמאת ונמצאת נזירה כ"א שנה (ול' יום) [א"כ] גם דברי ר' יהודה לא מיירי בהבלעה וא"כ י"ד שנים ושלשים יום מיבעי ליה:

רמב"ם פהמ"ש:

... ור' יהודה סבר שכל מי שנטמא ביום מלאת אינו סותר הכל, ואמנם סותר לו ל' יום בלבד, כמו שאמר רבי אליעזר, וכן נתבאר שלפי דעתו אמר זאת הסברא וסמך זה למה שנאמר זאת תורת הנזיר ביום מלאת התורה אמרה נטמא ביום מלאת נותנין לו תורת נזיר, ר"ל סתם נזירות שהוא שלשים, ולכך אומר לא היתה נזירה אלא ארבעה עשר שנה ולא מנה הל' יום אחר שלא השלימה השנה. ואין הלכה כרבי יהודה:

*סכום: רע"ב: הילני המלכה נטמאה והיתה נזירה י"ד שנים ושלושים יום (ולא הקפיד לציין את השלושים יום) = רמב"ם.*

*תפא"י: הילני המלכה היתה נזירה י"ד שנים בלבד (או שלא נטמאה ואפילו אם נטמאה כיון שמדאורייתא יצאה בנזירותה בחו"ל לא החמירו עליה שתסתור. = ע"פ הגמרא.*

*הערה: רש"י ועוד מפרשים מנסים להעמיד את דברי ר' יהודה גם בשנטמאת והשלושים ימים נבלעים בתוך הארבע עשר שנים (כל אחד כפירושו.)*

משנה מסכת נזיר פרק ד' משנה ג'.

הָאִשָּׁה שֶׁנָּדְרָה בַנָּזִיר, וְהָיְתָה שׁוֹתָה בַיַּיִן וּמִטַּמְּאָה לַמֵּתִים, הֲרֵי זוֹ סוֹפֶגֶת אֶת הָאַרְבָּעִים. הֵפֵר לָהּ בַּעְלָהּ וְהִיא לֹא יָדְעָה שֶׁהֵפֵר לָהּ בַּעְלָהּ וְהָיְתָה שׁוֹתָה בַיַּיִן וּמִטַּמְּאָה לַמֵּתִים, אֵינָהּ סוֹפֶגֶת אֶת הָאַרְבָּעִים. רַבִּי יְהוּדָה אוֹמֵר, אִם אֵינָהּ סוֹפֶגֶת אֶת הָאַרְבָּעִים, תִּסְפּוֹג מַכַּת מַרְדּוּת:

רע"ב: תספוג מכת מרדות - מדברי סופרים. ומכות מרדות האמורה בכל מקום, כפי מראה עיני הדיין וכפי צורך השעה. ודוקא בעבירה שכבר נעשתה, אבל גבי מצות עשה כגון עשה סוכה ואינו עושה, טול לולב ואינו נוטל, מכין אותו עד שיעשה או עד שתצא נפשו:

תפא"י:

(יא) תספוג מכת מרדות - להכותה מדרבנן לפי אומד בית דין וכפי צורך השעה, על שמרדה בדברי חכמים:

[וי"א דמרדות לשון ייסור, כמו יפה מרדות אחת בלבו של אדם [ברכות ד"ז א'], וי"א שהוא י"ג הכאות שליש של מלקות, ועמ"ש פ"ג דמכות סי' ג', מיהו הממאן מלקיים עשה אפילו דרבנן, מכין אותו מדרבנן עד שימות או עד שיקיים העשה [כתובות דפ"ו א']:

בועז מכות פרק ג' אות א':

... אמנם רמג"א ( רבינו מגן אברהם) [תצ'ו בק"ב} כתב בשם מהרא"י (מרנו הרב אברהם יונה – בעל באורי רש"י) דמלכות מרדות הוא י"ג הכאות, שליש מלקות התורה וכן כתב בתשובת משב"ץ.

רמב"ם פהמ"ש:

האשה שנדרה בנזיר והיתה שותה ביין כו' - ואמר אם נדרה בנזיר ועברה והיתה שותה ביין או מיטמאה למתים אח"כ שמע בעלה נדרה והיפר לה היו מכין אותה מלקות מ' על מה שעברה קודם ההפרה, אמנם מכות מרדות בזה המקום וזולתה עניינה תלוי לב"ד יעשו כפי השתדלותם. וממה שאמר ר' יהודה הלכה כמותו:

מגן אברהם או"ח סימן תצ"ו אות ב':

מלקין אותו – פ' מכת מרדות כתב מהרא"י שבאור רשי ס"פ כי תצא שהוא י"ג מכות ע"ש וברמב"ם לא משמע כן.

העונשים אחרי חתימת התלמוד – ר' שמחה אסף:

ונחלקו בזה חכמים יש מן הגאונים סוברים שמכת מרדות אין לה קצבה וחשבון והכל תלוי בדעת הדיינים וראות עיניהם אולם הגאון רב האיי סובר שמכת מרדות מספרן י"ג מלקויות הוא קוראן "מלקות קטן".

*סכום: רע"ב: מכוות מרדות מספרן כראות עיני הדיינים = רמב"ם*

*תפא"י: מכות מרדות הן י"ג מלקויות = רב האיי גאון רש"י*

תוי"ט על מסכת נזיר פרק ד משנה ג

תספוג מכת מרדות - פי' הר"ב מדברי סופרים וכו' וכתב הר"ן בפ"ד דכתובות ולמה קורין אותו מכת מרדות מפני שמרד בדברי תורה ובדברי סופרים [ע"כ והטעם שכתב שמרד בדברי תורה אתיא אליבא דסבירא ליה דמכין על מצות עשה ומכין על דברי סופרים שניהם שוין בלא אומד ובלא מספר ועד שתצא נפשו. וכן דעת הרמב"ם בהלכות חמץ ומצה פרק ששי. אבל הר"ן עצמו לא מסיק כן דא"כ יש חומר בדברי סופרים מבדברי תורה. אלא כהרמ"ה דכתב שמכין אותו באומד ולהקל ממלקות של תורה. וכך הם דברי הר"ב. וכתב עוד הר"ן ומיהו ודאי מכת מרדות שהיא על עבירה נמשכת מכין אותו עד שתצא נפשו או עד שיקבל עליו דברי חכמים ומ"מ אין מדקדקין במכות מרדות ברצועה של מלקות וגם אלו הדברים אפשר שהם בכלל דברי הר"ב]:

משנה מסכת נזיר פרק ד' משנה ה'.

נִזְרַק עָלֶיהָ אֶחָד מִן הַדָּמִים, אֵינוֹ יָכוֹל לְהָפֵר. רַבִּי עֲקִיבָא אוֹמֵר, אֲפִלּוּ נִשְׁחֲטָה עָלֶיהָ אַחַת מִכָּל הַבְּהֵמוֹת, אֵינוֹ יָכוֹל לְהָפֵר. בַּמֶּה דְבָרִים אֲמוּרִים, בְּתִגְלַחַת הַטָּהֳרָה. אֲבָל בְּתִגְלַחַת הַטֻּמְאָה, יָפֵר, שֶׁהוּא יָכוֹל לוֹמַר אִי אֶפְשִׁי בְּאִשָּׁה מְנֻוֶּלֶת. רַבִּי אוֹמֵר, אַף בְּתִגְלַחַת הַטָּהֲרָה יָפֵר, שֶׁהוּא יָכוֹל לוֹמַר אִי אֶפְשִׁי בְּאִשָּׁה מְגֻלַּחַת:

רע"ב אף בתגלחת הטהרה יפר - כדי שלא תצטרך להתנוול בגילוח, דגילוח באשה ניוול הוא. ותנא קמא סבר אין הגלוח ניוול שהרי יכולה לעשות פאה נכרית. ואין הלכה לא כרבי עקיבא ולא כרבי:

תפא"י: (כז) אי אפשי באשה מגלחת דאף דאסורה לילך פרועת ראש [כא"ע קמ"ו] , ואפילו [בפאלשע טור] אסור משום מראית עין, דאסור אפילו באיסור דרבנן [כא"ח ש"ה י"א ותרע"א ח', וי"ד ש"ך ספ"ז סק"ו], וכל שכן הכא דבפרוע לגמרי דאורייתא הוא [ככתובות דע"ב א'] , וביוצאים מתחת [להויבע], עכ"פ דת יהודית הוה, יש לומר דמיירי בחצר שאין רבים מצויים שם דשרי [כב"ש שם סק"ט, ועי' מ"ש שבת פ"ו סימן מ"ז] , ולת"ק אפשר בפאה נכרית:

רמב"ם פהמ"ש:

וענין מנוולת - כלשון מלוכלכת בלתי נקיה הביאו בכאן בענין המניעה מן היין, והוא מה שאמר אי אפשי באשה מנוולת שאינה שותה יין, ורבי אומר אפילו בתגלחת הטהרה שמותר לה היין הרי זה מיפר ואפי' שנשחטה הבהמה ונזרק דמה, לפי שאם לא יפר תתחייב בתגלחת ויכול הוא לומר אי אפשי באשה מגולחת, ות"ק אומר שמהתגלחת לא יחוש, לפי שהיא יכולה לעשות פיאה נכרית. ואין הלכה כרבי ולא כר"ע:

*סכום: רע"ב: יכולה האשה לעשות פאה נכרית ולא תנוול. – רמב"ם*

*תפא"י: משום מראית עין אסור לאשה לצאת לרשות הרבים בפאה נכרית ממילא עצה זו טובה רק לחצר שאין רבים מצויים בה.*

משנה מסכת נזיר פרק ה' משנה ה'.

הָיוּ מְהַלְּכִין בַּדֶּרֶךְ וְאֶחָד בָּא כְנֶגְדָּן, אָמַר אֶחָד מֵהֶן הֲרֵינִי נָזִיר שֶׁזֶּה פְלוֹנִי, וְאֶחָד אָמַר הֲרֵינִי נָזִיר שֶׁאֵין זֶה פְּלוֹנִי הֲרֵינִי נָזִיר שֶׁאֶחָד מִכֶּם נָזִיר, שֶׁאֵין אֶחָד מִכֶּם נָזִיר, שֶׁשְּׁנֵיכֶם נְזִירִים. שֶׁכֻּלְכֶם נְזִירִים בֵּית שַׁמַּאי אוֹמְרִים כֻּלָּם נְזִירִין. וּבֵית הִלֵּל אוֹמְרִים, אֵינוֹ נָזִיר אֶלָּא מִי שֶׁלֹּא נִתְקַיְּמוּ דְבָרָיו. וְרַבִּי טַרְפוֹן אוֹמֵר, אֵין אֶחָד מֵהֶם נָזִיר:

רע"ב: כולם נזירים - ואפילו אותם שלא נתקיימו דבריהם. דכי היכי דהקדש בטעות הוי הקדש, הכי נמי נזירות בטעות הויא נזירות:

תפא"י: (כה) אינו נזיר אלא מי שלא נתקיימו דבריו בש"ס מגיהה, תני מי שנתקיימו דבריו, ורמב"ם תירץ לשון המשנה דר"ל שלא נתקיים דברי התנצלותו שינצל מלהיות נזיר [ומזה הוכיח רתוי"ט שרשות בידינו לפרש המשנה דלא כש"ס, היכא דאין נפקא מינה לדינא]:

רמב"ם פהמ"ש:

... וב"ה אומרים שכל מי שלא נתקיים מדבריו דבר שיצילהו מן הנזירות הוא המחייבו בנזירות, לפיכך אם אמר הריני נזיר שזה פלוני אם נתקיימו דבריו והרי הוא פלוני חל עליו הנזירות, ואם אמר הריני נזיר שאין זה פלוני ונמצא שלא היה אותו פלוני שלא נתקיימו דבריו כדי שינצל מן הנזירות חל עליו הנזירות, והכוונה בודאי המאמר מי שלא נתקיימו דבריו הוא מה שאמרנו. ואין הלכה כרבי טרפון:

נזיר דף ל"ב ע"ב:

גמרא: מי שלא נתקיימו דבריו, אמאי הוי נזיר אמר רב יהודה אימא מי שנתקימו דבריו אביי אמר כגון דאמר אי נמי לאו פלוני הוא אי הוי נזיר ומאי לא נתקיימו דבריו לא נתקיימו דבריו הראשונים אלא דבריו אחרונים:

ירושלמי נזיר פרק ה' הלכה ד':

גמ': כיני מתניתא מי שנתקיימו דברים לשון הפוך הוא.

*סכום: רע"ב החזיק בגירסא הכתובה במשנה "מי שלא נתקיימו דבריו" =ירושלמי ורמב"ם.*

*תפא"י: גורס "מי שנתקיימו דבריו" = רב יהודה בגמרא.*

משנה מסכת נזיר פרק ה' משנה ז'.

רָאָה אֶת הַכּוֹי וְאָמַר, הֲרֵינִי נָזִיר שֶׁזֶּה חַיָּה, הֲרֵינִי נָזִיר שֶׁזֶּה אֵינוֹ חַיָּה, הֲרֵינִי נָזִיר שֶׁזֶּה בְהֵמָה, הֲרֵינִי נָזִיר שֶׁאֵין זֶה בְהֵמָה, הֲרֵינִי נָזִיר שֶׁזֶּה חַיָּה וְלֹא בְהֵמָה וּבְהֵמָה, הֲרֵינִי נָזִיר שֶׁאֵין זֶה לֹא חַיָּה ולא וּבְהֵמָה, הֲרֵינִי נָזִיר שֶׁאֶחָד מִכֶּם נָזִיר, הֲרֵינִי נָזִיר שֶׁאֵין אֶחָד מִכֶּם נָזִיר, הֲרֵינִי נָזִיר שֶׁכֻּלְּכֶם נְזִירִים, הֲרֵי כֻלָּם נְזִירִים:

רע"ב: ראה את הכוי - ששה בני אדם שראו את הכוי, ואמר אחד מהן הריני נזיר אם זה חיה, ואמר השני הריני נזיר אם אינו חיה, ואמר השלישי הריני נזיר אם הוא בהמה, ואמר הרביעי הריני נזיר אם אינו בהמה, ואמר החמישי הריני נזיר אם הוא חיה ובהמה, ואמר הששי הריני נזיר אם אינו לא חיה ולא בהמה, ואתו ג' אחריני מעלמא ואמר חד מנייהו לאילו הששה הריני נזיר אם אחד מכם נזיר, ואמר השני הריני נזיר אם אין אחד מכם נזיר, ואמר השלישי הריני נזיר אם כולכם נזירים, כולן נזירים. הששה הראשונים והשלשה האחרונים. לב"ש הוו נזירים ודאי, דנזירות בטעות הוי נזירות, ובין אותו שנתקיימו דבריו ובין אותו שלא נתקיימו דבריו הוי נזיר. ולבית הלל הוי נזירות ספק, מפני שהכוי ספק בהמה ספק חיה ספק בריה בפני עצמה:

תפא"י: (לד) הרי כולם נזירים לד"ה, שכולן לא בטעות נדרו, מדיש בו דרכים שהוא שוה לחיה, ויש לבהמה, ויש לחיה ובהמה, ויש לא לזה ולא לזה [כפ"ב דבכורים] :

רמב"ם פהמ"ש:

ראה את הכוי ואמר הריני נזיר כו' - וכבר נקדם לך בפרק אחרון מבכורים כוי יש בו דרכים שוה לחיה ולבהמה וכו', ולפיכך חל עליו הנזירות באיזה צד שיאמר, ואם יאמר אדם אחד בעצמו אלו הדברים כולם על הכוי וידור בנזיר על כל צד מאלו הששה צדדין נתחייב ששה נזירות, ודע זה, ולפי שזכר הכוי שהוא מין חיה ומין בהמה, וזכר דיני מי שנדר שהוא כך או אינו כך הביא מה שהוא דומה לזה, וזה שיהיו שני אנשים באים כנגדו אחד נזיר ואחד אינו נזיר הרי מי שאמר עליהם הריני נזיר שאחד מכם נזיר חל עליו הנזירות, וכמו כן אם אמר ששניכם נזירין, לפי שכבר אמר אמת במקצת כמו שאמר בכוי, וכמו כן אם היו הבאין נגדו רבים והיו בהן נזירין ושאינם נזירין ואפילו היו מאה חסר אחד שאינן נזירין ואחד נזיר ואמר שכולכם נזירין חל עליו הנזירות, לפי שיש בקצתם נזיר כמו שחל עליו בכוי כשאמר שזה חיה, לפי שקצת דרכיו דרכי חיה, וזהו ענין אמרו הרי כולכם נזירין, ר"ל הנזירות חל עליו על אלו כולם שאמרו כל חלק מאלו החלקים:

רמב"ם - הלכות נזירות פרק ב הלכה י':

היו מהלכין בדרך וראו את הכוי מרחוק ואמר אחד מהם הריני נזיר שזה חיה ואמר אחר הריני נזיר שזה בהמה ואמר אחר הריני נזיר שאין זה חיה ואמר אחר הריני נזיר שאין זה בהמה ואמר אחר הריני נזיר שאין זה לא חיה ולא בהמה ואמר אחד הריני נזיר שזה בהמה וחיה הרי כולם נזירים מפני שהכוי יש בו דרכים שוה בהן לחיה ויש בו דרכים שוה בהן לבהמה ויש בו דרכים שוה לחיה ולבהמה ויש בו דרכים שאינו שוה לא לבהמה ולא לחיה והוא הדין אם ראו אנדרוגינוס ונחלקו בו אם הוא איש או אשה ונדרו על דרך שנדרו אלו בכוי הרי כולם נזירים שהאנדרוגינוס יש בו דרכים שוה בהן לאיש ודרכים שוה בהן לאשה ודרכים שאינו שוה בהן לא לאיש ולא לאשה ודרכים שהן שוין לאיש ולאשה:

פרש"י נזיר ל"ד ע"א:

ראה את הכוי כו' כולן נזירין - ואליבא דב"ש דאמרי הקדש בטעות דהוי הקדש והוא הדין לנזיר בטעות:

תוספות נזיר דף ל"ג ע"א:

ראה את הכוי - וכולה ר' שמעון אליבא דב"ה מסיק לה דאמר גבי הרתיע לאחוריו דהוי נזיר מספק לב"ה אע"ג דאין ספקו עומד להתברר הכי נמי גבי כוי אע"ג דאין ספיקו עומד להתברר לר"ש אליבא דב"ה הוו נזירין מספק

*סכום: רע"ב: לבית הלל כולם ספק נזירים =ר' שמעון*

*תפא"י: גם לבית הלל הרי הם נזירים וודאי. = רמב"ם*

משנה מסכת נזיר פרק ו' משנה ה'.

שְׁלשָׁה מִינִין אֲסוּרִין בַּנָּזִיר, הַטֻּמְאָה וְהַתִּגְלַחַת וְהַיּוֹצֵא מִן הַגָּפֶן. חֹמֶר בַּטֻּמְאָה וּבַתִּגְלַחַת מִבַּיּוֹצֵא מִן הַגֶּפֶן, שֶׁהַטֻּמְאָה וְהַתִּגְלַחַת סוֹתְרִין, וְהַיּוֹצֵא מִן הַגֶּפֶן אֵינוֹ סוֹתֵר. חֹמֶר בַּיּוֹצֵא מִן הַגֶּפֶן מִבַּטֻּמְאָה וּבַתִּגְלַחַת, שֶׁהַיּוֹצֵא מִן הַגֶּפֶן לֹא הֻתַּר מִכְּלָלוֹ, וְטֻמְאָה וְתִגְלַחַת הֻתְּרוּ מִכְּלָלָן בְּתִגְלַחַת מִצְוָה וּבְמֵת מִצְוָה. וְחֹמֶר בַּטֻּמְאָה מִבַּתִּגְלַחַת, שֶׁהַטֻּמְאָה סוֹתֶרֶת אֶת הַכֹּל וְחַיָּבִין עָלֶיהָ קָרְבָּן, וְתִגְלַחַת אֵינָהּ סוֹתֶרֶת אֶלָּא שְׁלשִׁים יוֹם וְאֵין חַיָּבִין עָלֶיהָ קָרְבָּן:

רע"ב: טומאה ותגלחת הותרו מכללן - טומאה, למת מצוה, דכתיב (במדבר ו') לאביו ולאמו לא יטמא, לאביו הוא דאינו מיטמא אבל מיטמא למת מצוה. ותגלחת, לנזיר מצורע, דאתי עשה דוגלח את כל שערו (ויקרא י"ד) ודחי את לא תעשה דתער לא יעבור על ראשו (במדבר ו'):

תפא"י: (כח) בתגלחת מצוה בנזיר מצורע שחייב לגלח כשנטהר מצרעתו, והינו טעמא משום דעשה דמצורע דחי לא תעשה ועשה דנזיר, משום דישנן בשאלה [ותו דעשה דמצורע אלים שמתירו לאשתו וגדול השלום], [כתוס' ב"מ ד"ל]:

תוספות בבא מציעא דף ל ע"א

הא אין עשה דוחה לא תעשה ועשה וא"ת דבפ"ק דיבמות (דף כא -) ובפ' כ"ג (סנהדרין דף יט.) לא חשיב אלמנה לכהן גדול אלא לא תעשה גרידא ואמאי והא איכא עשה דקדושים יהיו וי"ל דלא קאי עשה דקדושים יהיו אלא אמאי דכתיב בההיא פרשה וא"ת והא כי אמרינן דאין עשה דוחה את לא תעשה ועשה ה"מ לא תעשה ועשה השוה בכל אבל האי דאינו שוה בכל דחי כדמוכח פרק שני נזירין (נזיר דף נח:) דאתי עשה דמצורע ודחי לאו ועשה דכהנים וכן ק' לקמן (לב.) יכול אמר לו אביו הטמא כו' ופריך תיפוק ליה דאין עשה דוחה לא תעשה ועשה הא גבי כהנים שאינו שוה בכל דחי וי"ל דעשה דמצורע שאני דחמיר משום דגדול השלום כדאמר בפ' שילוח הקן (חולין דף קמא.) דעשה דמצורע הוי דחי לאו ועשה דשילוח הקן אי לאו יתורא דשלח תשלח אבל עשה דעלמא לא דחי לאו ועשה אפילו אינו שוה בכל וזה התירוץ לא יתיישב למאן דשרי מצורע בימי חלוטו בתשמיש המטה פ"ק דמועד קטן (דף ז:) ולדידיה יש לומר דהכא סמיך על ותו מי דחינן איסורא מקמי ממונא ולקמן נמי עדיפא משני דהוה דחי אפילו לאו ועשה אי לאו קרא אפי' אי בעלמא לא דחי ובפ"ב דיבמות (דף כא.) דאמר גבי פלוגתא דר' יוחנן ור"א בביתא כ"ג באלמנה מן הנישואי כ"ע לא פליגי דלא פטרה דאין עשה דוחה לא תעשה ועשה וי"ל דחשיב שוה בכל כיון שהאלמנה עשתה איסור כמו הכהן דאקרי ביה לא יקח לא יקחו אע"ג דאין שוה כל אלא בכהנים אבל ההיא דגילוח זקן שאינו שוה בנשים נדחו מקמי עשה דמצורע.

רמב"ם פהמ"ש:

...ותגלחת מצוה הוא שפגע בו צרעת בימי הנזירות ונרפא ממנו שהתגלחת מצות עשה, שנאמר (ויקרא יד) וגלח את כל שערו את ראשו ואת זקנו ואת גבות עיניו, והעיקר בכל התורה מה שאמרו כל מקום שאתה מוצא עשה ולא תעשה, אם אתה יכול לקיים את שניהם מוטב ואם לאו יבא עשה וידחה את לא תעשה, וזהו ענין הותר מכללו, ר"ל שיש שם צד שמותר בהם אלו הדברים האסורים ויהיה מותר בהם, והענין כולו מבואר:

רמב"ם - הלכות נזירות פרק ז' הלכה ט"ו:

... וכיצד הוא מותר בתגלחת מצוה נזיר שנצטרע ונרפא מצרעתו בתוך ימי נזירות הרי זה מגלח כל שערו שהרי תגלחתו מצות עשה שנאמר במצורע וגלח את כל שערו וגו' וכל מקום שאתה מוצא מצות עשה ולא תעשה אם יכול לקיים את שניהם מוטב ואם לאו יבא עשה וידחה את לא תעשה והלא נזיר שגלח בימי נזרו עבר על לא תעשה ועשה שנאמר קדוש יהיה גדל פרע שער ראשו ובכל מקום אין עשה דוחה לא תעשה ועשה ולמה דוחה עשה של תגלחת הנגע לנזירות מפני שכבר נטמא הנזיר בצרעת וימי חלוטו אין עולין לו כמו שבארנו והרי אינו קדוש בהן ובטל העשה מאליו ולא נשאר אלא לא תעשה שהוא תער לא יעבור על ראשו ולפיכך בא עשה של תגלחת הצרעת ודחה אותו.

ראב"ד - ולפיכך בא עשה של תגלחת הצרעת ודחה אותו א"א אני שונה בראש מס' יבמות משום דהוה ליה לאו ועשה שישנו בשאלה והיינו דקילי]:

קול הרמז:

וכתבו התוס' פרק אלו מציאות (ל,ב ד"ה הא), דעשה דמצורע אלים משום דגדול השלום, ומשום הכי הוי דחי עשה ולא תעשה דשלוח הקן

*סכום: מדוע הנזיר המצורע מגלח למרות הלאו 'תער לא יעבור על ראשו' ?*

*רע"ב: עשה דמצורע דוחה לאו דנזיר = רמב"ם בפהמ"ש ( ביד החזקה כותב כיון שנטמא בצרעת בטל ממנו עשה של קדוש יהיה).*

*תפא"י: א. עשה דמצורע דוחה לאו של נזיר כיון שישנו בשאלה (הנזיר יכול להשאל על נדרו ולבטלו) = ראב"ד*

*ב. גדול עשה דמצורע שמתיר המצורע לאשתו וגדול השלום. = תוספות.*

משנה מסכת נזיר פרק ז' משנה ג'.

אֲבָל הַסְּכָכוֹת, וְהַפְּרָעוֹת, וּבֵית הַפְּרָס, וְאֶרֶץ הָעַמִּים, וְהַגּוֹלֵל, וְהַדּוֹפֵק, וּרְבִיעִית דָּם, וְאֹהֶל, וְרֹבַע עֲצָמוֹת, וְכֵלִים הַנּוֹגְעִים בַּמֵּת, וִימֵי סָפְרוֹ, וִימֵי גָמְרוֹ, עַל אֵלּוּ אֵין הַנָּזִיר מְגַלֵּחַ, וּמַזֶּה בַּשְּׁלִישִׁי וּבַשְּׁבִיעִי, וְאֵינוֹ סוֹתֵר אֶת הַקּוֹדְמִין, וּמַתְחִיל וּמוֹנֶה מִיָּד, וְקָרְבָּן אֵין לוֹ. בֶּאֱמֶת, אמרו יְמֵי הַזָּב וְהַזָּבָה וְימֵי הֶסְגֵּרוֹ שֶׁל מְצוֹרָע, הֲרֵי אֵלּוּ עוֹלִין לוֹ:

רע"ב: ואהל ורובע עצמות - אם האהיל על רובע קב של עצמות המת, אינו מגלח, עד שיאהיל על חצי קב. אבל על מגע ומשא של רובע עצמות, מגלח, ואפילו הם נמוקים ולא נשאר בהם עצם כשעורה שלם:

תפא"י: (כד) ואהל בנגע הנזיר באהל המת של פשתן [עי' פתיחה שלי לטהרות סי' ח']:

(כה) ורובע עצמות שהאהיל על רובע עצמות, אבל מגע ומשא בהן אפילו דקין כקמח סותרין, [ותמהני אם כן למה לא תני לה תנא לעיל בהדי עצם כשעורה, ודוחק לומר דתני ושייר וצ"ע]:

רמב"ם פהמ"ש:

ומה שאמר ואהל, רוצה לומר שנגע באהל המת או אם האהיל על רובע עצמות והוא ענין מה שאמר רובע עצמות ...

*סכום: רע"ב: 'ואהל ורובע עצמות' זה דבר אחד, כלומר שהאהיל על רובע עצמות מהמת = רמב"ם פירוש אחד*

*תפא"י: מדובר בשתי הלכות הנוגע באהל טמא, והמאהיל על רובע עצמות טמא = רמב"ם. פירוש שני*

משנה מסכת נזיר פרק ח' משנה א'.

שְׁנֵי נְזִירִים שֶׁאָמַר לָהֶן אֶחָד, רָאִיתִי אֶחָד מִכֶּם שֶׁנִּטְמָא וְאֵינִי יוֹדֵעַ אֵיזֶה מִכֶּם, מְגַלְּחִין וּמְבִיאִין קָרְבַּן טֻמְאָה וְקָרְבַּן טָהֳרָה, וְאוֹמֵר, אִם אֲנִי הוּא הַטָּמֵא, קָרְבַּן טֻמְאָה שֶׁלִּי וְקָרְבַּן טָהֳרָה שֶׁלָּךְ. וְאִם אֲנִי הוּא הַטָּהוֹר, קָרְבַּן טָהֳרָה שֶׁלִּי וְקָרְבַּן טֻמְאָה שֶׁלָּךְ. וְסוֹפְרִין שְׁלשִׁים יוֹם, וּמְבִיאִין קָרְבַּן טָהֳרָה, וְאוֹמֵר, אִם אֲנִי הוּא הַטָּמֵא, קָרְבַּן טֻמְאָה שֶׁלִּי וְקָרְבַּן טָהֳרָה שֶׁלָּךְ וְזֶה קָרְבַּן טָהֳרָתִי. וְאִם אֲנִי הוּא הַטָּהוֹר, קָרְבַּן טָהֳרָה שֶׁלִּי וְקָרְבַּן טֻמְאָה שֶׁלָּךְ וְזֶה קָרְבַּן טָהֳרָתָךְ. מֵת אֶחָד מֵהֶן, אָמַר רַבִּי יְהוֹשֻׁעַ, יְבַקֵּשׁ אֶחָד מִן הַשּׁוּק שֶׁיִּדּוֹר כְּנֶגְדּוֹ בַנָּזִיר, וְאוֹמֵר, אִם טָמֵא הָיִיתִי, הֲרֵי אַתָּה נָזִיר מִיָּד. וְאִם טָהוֹר הָיִיתִי, הֲרֵי אַתָּה נָזִיר אַחַר שְׁלשִׁים יוֹם. וְסוֹפְרִין שְׁלשִׁים יוֹם, וּמְבִיאִין קָרְבַּן טֻמְאָה וְקָרְבַּן טָהֳרָה, וְאוֹמֵר, אִם אֲנִי הוּא הַטָּמֵא, קָרְבַּן טֻמְאָה שֶׁלִּי וְקָרְבַּן טָהֳרָה שֶׁלָּךְ. וְאִם אֲנִי הוּא הַטָּהוֹר, קָרְבַּן טָהֳרָה שֶׁלִּי וְקָרְבַּן טֻמְאָה בְּסָפֵק. וְסוֹפְרִין שְׁלשִׁים יוֹם וּמְבִיאִין קָרְבַּן טָהֳרָה, וְאוֹמֵר, אִם אֲנִי הוּא הַטָּמֵא, קָרְבַּן טֻמְאָה שֶׁלִּי וְקָרְבַּן טָהֳרָה שֶׁלָּךְ וְזֶה קָרְבַּן טָהֳרָתִי. וְאִם אֲנִי הוּא הַטָּהוֹר, קָרְבַּן טָהֳרָה שֶׁלִּי וְקָרְבַּן טֻמְאָה בְּסָפֵק וְזֶהוּ קָרְבַּן טָהֳרָתָךְ. אָמַר לוֹ בֶּן זוֹמָא, וּמִי שׁוֹמֵעַ לוֹ שֶׁיִּדּוֹר כְּנֶגְדּוֹ בַּנָּזִיר, אֶלָּא מֵבִיא חַטַּאת הָעוֹף וְעוֹלַת בְּהֵמָה, וְאוֹמֵר, אִם טָמֵא הָיִיתִי, הַחַטָּאת מֵחוֹבָתִי וְהָעוֹלָה נְדָבָה. וְאִם טָהוֹר הָיִיתִי, הָעוֹלָה מֵחוֹבָתִי וְהַחַטָּאת בְּסָפֵק. וְסוֹפֵר שְׁלשִׁים יוֹם וּמֵבִיא קָרְבַּן טָהֳרָה, וְאוֹמֵר, אִם טָמֵא הָיִיתִי. הָעוֹלָה הָרִאשׁוֹנָה נְדָבָה וְזוֹ חוֹבָה. וְאִם טָהוֹר הָיִיתִי, הָעוֹלָה הָרִאשׁוֹנָה חוֹבָה וְזוֹ נְדָבָה, וְזֶה שְׁאָר קָרְבָּנִי. אָמַר רַבִּי יְהוֹשֻׁעַ, נִמְצָא זֶה מֵבִיא קָרְבְּנוֹתָיו לַחֲצָאִים. אֲבָל הוֹדוּ לוֹ חֲכָמִים לְבֶן זוֹמָא:

רע"ב: וסופרים ל' יום - וכגון ששניהם נדרו נזירות ביחד ונדרו סתם נזירות. וה"ה אם נדרו שניהם ביחד ופירשו נזירותם לזמן קצוב, שלאחר שהביאו קרבן טומאה וקרבן טהרה חוזרים ומונים הזמן הקצוב לנזירותם, ומפרישין קרבן טהרה:

תפא"י: (ב) מגלחין בסוף ימי נזירותן, - מיהו דוקא נשים או קטנים, אבל אנשים הרי אסורים בהקפת הראש מספק, דהרי גלוח הראשון שהוא גלוח טומאה, צריך שיהיה קודם הבאת קרבנותיו [כלעיל פ"ו מ"ו] , וגלוח זה אינו מועיל לו לגלוח טהרה שצריך שיהיה אחר הקרבת הקרבן [כשם מ"ז] , נמצא שאם טהור היה, עבר אז על בל תקיף, דבשלמא גלוח ב' מגלח ממה נפשך, אי גלוח קמא גלוח טומאה היא, אם כן מגלח השתא גלוח טהרה, ואי לא טמא היה, אם כן מדגלח גלוח קמא קודם הבאת קרבנו, לא עלה לו וצריך לגלח אח"כ [כרמב"ם פ"ח הי"א] , ואפילו לאחר כמה ימים [כרמב"ם פ"ח ה"ו] , אבל על גלוח קמא ק' שפיר, דעביר על בל תקיף, אלא על כרחך דמתניתין מיירי באשה וקטן .

תלמוד בבלי מסכת נזיר דף נ"ז ע"ב:

מגלחין ומביאין: ואמאי דילמא לאו טמאין אינון וקעביד הקפה אמר שמואל באשה וקטן ולוקמא בגדול והקפת כל הראש לא שמה הקפה מדלא מוקים לה הכי שמע מינה קסבר שמואל הקפת כל הראש שמה הקפה

רמב"ם הלכות נזירות פרק ט' הלכה י"ד:

שני נזירים שנטמא אחד מהם ואין ידוע מי הוא כיצד מביאין קרבנותיהן מביאין קרבן טומאה וקרבן טהרה במלאת ימי נזירותם ואומר אחד מהם אם אני הוא הטמא קרבן טומאה שלי וקרבן טהרה שלך ואם אני הוא הטהור קרבן טהורה שלי וקרבן טומאה שלך וסופרים ימי נזירות אחרת גמורה מאחר קרבנות אלו וחוזרין ומביאין קרבן טהרה ואומר אחד מהן אם אני הוא שהייתי טמא קרבן טומאה שלי וקרבן טהרה שלך וזה קרבן טהרתי אם אני הוא הטהור קרבן טהרה שלי וקרבן טומאה שלך וזה קרבן טהרתך נמצאו שלא הפסידו בקרבנותיהן כלום:

*סכום: רע"ב דן בבעיית הקרבנות בלבד (ולא מתייחס לשאלות אחרות) = רמב"ם.*

*תפא"י דן בבעיית ה"מקיף" = שמואל (בגמרא)*

משנה מסכת נזיר פרק ט' משנה א'.

הַגּוֹיִם אֵין לָהֶם נְזִירוּת. נָשִׁים וַעֲבָדִים יֵשׁ לָהֶם נְזִירוּת. חֹמֶר בַּנָּשִׁים מִבָּעֲבָדִים, שֶׁהוּא כוֹפֶה אֶת עַבְדּוֹ וְאֵינוֹ כוֹפֶה אֶת אִשְׁתּוֹ. חֹמֶר בָּעֲבָדִים מִבַּנָּשִׁים, שֶׁהוּא מֵפֵר נִדְרֵי אִשְׁתּוֹ וְאֵינוֹ מֵפֵר נִדְרֵי עַבְדּוֹ. הֵפֵר לְאִשְׁתּוֹ, הֵפֵר עוֹלָמִית. הֵפֵר לְעַבְדּוֹ, יָצָא לְחֵרוּת מַשְׁלִים נְזִירוּתוֹ. עָבַר מִכְּנֶגֶד פָּנָיו, רַבִּי מֵאִיר אוֹמֵר לֹא יִשְׁתֶּה, וְרַבִּי יוֹסֵי אוֹמֵר יִשְׁתֶּה:

רע"ב: הפר לעבדו יצא לחירות משלים נזירותו - לאו דוקא הפר אלא אם כפה את עבדו לשתות יין ולהטמא למתים ואח"כ יצא העבד לחירות, חייב העבד להשלים נזירותו אחר שיצא לחירות. ורמב"ם פירש הפר לעבדו יצא לחירות, שהאומר לעבדו מופר לך, פקע זכות האדון ממנו ויצא העבד לחירות בשביל כן וצריך שישלים נזירותו. ולבי מהסס בפי' זה:

תפא"י: (ו) משלים נזירתו - כך גירסת הרמב"ם, ור"ל דבאמר לעבדו מופר לך, על נזירותו שנזר, יצא לחרות אבל משלים נזירותו, ולראב"ד הגי' היא משלים נזירותו, ור"ל אם נשתחרר צריך להשלים נזירותו:

רמב"ם פרה"מ:

...ואם אמר אדם לעבדו מופר לך כבר בטל ממנו זכותו וחזר בן חורין, לכך משלים נזירותו. ...

רמב"ם - הלכות נזירות פרק ב' הלכה י"ח:

נדר העבד שאר נדרים שיש בהן עינוי נפש או שמעכבין את המלאכה או שהעריך אין רבו צריך לכופו מפני שאין נפשו קנויה לו ולא יחול עליו נדר למה הדבר דומה לאוסר פירות אחרים עליהם אבל אם אין שם עינוי ולא דבר שמעכב מלאכה אינו יכול לכופו נדר עבדו בנזירות ואמר לו מופר לך יצא לחירות וחייב להשלים נזירותו שהעבד כופין אותו ואין מפירין לו ואם הפר יצא לחירות.

הראב"ד: - נדר עבדו בנזירות ואמר לו מופר לך יצא לחירות וכו' א"א כל זו הפסקא אינה כלום וטעות הוא שטעה בלשון המשנה וכך הוא לשון המשנה העיקרי הפר לאשתו הפר עולמית הפר לעבדו ויצא לחירות משלים נזירותו עבר מנגד פניו ר"מ אומר לא ישתה ר' יוסי אומר ישתה והפר לעבדו לאו דוקא לשון הפרה אלא אפי' כפאו ואמר לו שתה אם לא שתה ויצא לחירות משלים וי"ל דוקא כשהפר ולא כפה מפני שאין הפרה לגבי עבד כלום אבל אם כפאו אע"פ שלא שתה כשיצא לחירות אינו משלים שכבר בטלו ולא נהירא אלא אפי' בשכפאו משלים לפי שהוא כמי שאמר הריני נזיר לכשאצא לחירות שחלה עליו נזירות כשיצא]:

פרש"י נזיר דף ס"ב ע"ב:

חומר בעבדים מבנשים שהוא מיפר נדרי אשתו - ואי זה חומר בעבדים מבנשים שאם היפר לאשתו היפר לה עולמית ואפילו נתארמלה או נתגרשה מיפר מעליה כל הנזירות לגמרי אבל בעבדים אינו כן שכיון שיצא לחירות משלים לנזירותו שקיבל עליו ומתחיל ומונה כבתחלה ואם מנה קצת בפני רבו משלים את השאר:

תוספות נזיר דף ס"ב ע"ב:

הפר לעבדו יצא לחירות - שנשתחרר ואח"כ משלים היפר לאו דוקא אלא כלומר מיחה:

שו"ע יורה דעה סימן רס"ז סעיף ע"ב:

יש מי שאומר שעבד שנדר נדר שכופין אותו לעבור עליו כגון שנדר שלא לאכול בשר וכיוצא בו ואמר לו רבו מופר לך יצא לחירות שכיון שלא כפה אותו במקום שיש לכפותו גילה דעתו שהפקיע שעבודו:

*סכום: שתי גרסאות במשנה 'הפר לעבדו יצא לחרות' או הפר לעבדו ויצא לחרות'.*

*רע"ב: גרס 'יצא' כלומר המפר לעבדו יצא העבד לחרות וחייב להשלים נזירותו.. = רמב"ם ושו"ע.*

*תפא"י: א. מביא גרסת הרמב"ם*

*ב. ומוסיף את גרסת הראב"ד 'ויצא' כלומר אם יצא לחרות חייב להשלים נזירותו.= רש"י וראב"ד*

משנה מסכת נזיר פרק ט' משנה ב'.

נָזִיר שֶׁגִּלַּח וְנוֹדַע לוֹ שֶׁהוּא טָמֵא, אִם טֻמְאָה יְדוּעָה, סוֹתֵר. וְאִם טֻמְאַת הַתְּהוֹם, אֵינוֹ סוֹתֵר. אִם עַד שֶׁלֹּא גִלַּח, בֵּין כָּךְ וּבֵין כָּךְ סוֹתֵר. כֵּיצַד, יָרַד לִטְבּוֹל בַּמְּעָרָה וְנִמְצָא מֵת צָף עַל פִּי הַמְּעָרָה, טָמֵא. נִמְצָא מְשֻׁקָּע בְּקַרְקַע הַמְּעָרָה, יָרַד לְהָקֵר, טָהוֹר. לִטַּהֵר מִטֻּמְאַת מֵת, טָמֵא, שֶׁחֶזְקַת טָמֵא טָמֵא וְחֶזְקַת טָהוֹר טָהוֹר, שֶׁרַגְלַיִם לַדָּבָר:

רע"ב: אם עד שלא גלח - תגלחת טהרה, אע"פ שכבר הביא קרבנותיו. הואיל ונודע לו קודם הגילוח:

תפא"י: (טז) אם עד שלא גלח ר"ל קודם שנזרק אחד מהדמים שבקרבנותיו נודע שנטמא תוך ימי מלאות:

רמב"ם פרה"מ:

... ומה שאמר נזיר שגילח, ר"ל תגלחת טהרה ואחר כך ידע שהוא נטמא בימי הנזירות טומאת התהום עשו ספיקו טמא, ואפילו היתה הטומאה שטה על פני המים, מפני שהיא טומאת מת

מסכת נזיר דף ס"ג ע"א

אם עד שלא גילח וכו': מאן תנא אמר רבי יוחנן ר"א היא דאמר תגלחת מעכבת ...

פרש"י נזיר דף ס"ג ע"ב

אמר רבא ת"ש - מדקתני מתני' אם נודע לו עד שלא גילח בין כך ובין כך בין טומאת התהום בין טומאה ידועה סותר ואוקימנא לה למתני' כר"א וקחזינא מיהא דקפסיק ואמר כל אימת דאיטמי בין בתוך ימי מלאת בין לאחר ימי מלאת דסותר:

תוספות נזיר דף ס"ג ע"א:

אם עד שלא גילח - נודע לו בין כך ובין כך סותר בין בטומאה ידועה בין בטומאת התהום דכי גמירי טומאת התהום דלא סתרה דוקא כשנודע לו אחר שגילח אבל נודע לו קודם שגילח:

רע"ב מסכת פסחים פרק ז' משנה ז':

הנזיר - דכתיב (במדבר ו) וכי ימות מת עליו [וגו'] והימים הראשונים יפלו, דאם נטמא במת קודם הבאת קרבנותיו סותר:

רמב"ם הלכות נזירות פרק ו' הלכה י"ז:

ואם עד שלא נזרק עליו אחד מן הדמים נודע שהוא טמא בין בטומאה ידועה בין בטומאת התהום סותר הכל נודע לו אחר שנזרק אחד מן הדמים אע"פ שלא גלח הואיל וטומאה שאינה ידועה היא אינו סותר:

*סכום: רע"ב: נודעה לו הטומאה עד שגילח אע"פ שהביא קרבנותיו סותר את נזירותו. = ר' יוחנן, תוספות ורמב"ם בפהמ"ש*

*תפא"י: נודעה לו הטומאה קודם שנזרק עליו דם הקרבן סותר את נזירותו. = רמב"ם בהלכות ורע"ב במסכת פסחים.*

סליקא לה מסכת נזיר בע"ה